Logan Lerman

Logan Lerman (* 19. január 1992, Beverly Hills, Kalifornia, USA) je americký herec, známy predovšetkým vďaka úlohe Percyho Jacksona v rovnomenných filmoch (2010, 2013), ktoré vznikli podľa populárnej knižnej série. 

 Detstvo a mladosť 

Logan Lerman sa narodil v Beverly Hills v Kalifornii. Jeho matka Lisa je jeho manažérkou a otec Larry podnikateľ a ortotik. Má staršiu sestru a brata.

Lerman je židovského pôvodu a mal Bar micva. Jeho rodina pochádza z rôznych krajín – jeho starý otec z otcovej strany sa narodil v Berlíne do poľskej židovskej rodiny, ktorá utiekla pred nacistami do Šanghaja. Starí rodičia z matkinej strany mali židovské korene v Poľsku a Rusku, pričom jeho stará mama sa narodila v Los Angeles.

Hoci väčšina jeho rodiny pracuje v medicíne a vlastní spoločnosť na výrobu ortopedických pomôcok, Lerman si zvolil cestu herectva. Navštevoval Beverly Hills High School a v roku 2010 plánoval štúdium kreatívneho písania na New York University, ktoré však odložil.

 Kariéra 

Lerman sa od mladého veku zaujímal o filmy a herectvo začal vnímať ako zábavu. Prvé úlohy získal koncom 90. rokov v reklamách a vo filme debutoval v roku 2000 a to vo filmoch Patriot a Po čom ženy túžia, pričom v oboch filmoch si zahral po boku Mela Gibsona. V roku 2003 si zahral v televíznom filme Rodinné tajomstvo, za čo získal cenu Young Artist Award a uznanie kritikov.

V roku 2004 si zahral v seriáli Jack & Bobby, kde stvárnil postavu budúceho prezidenta USA. Za túto rolu získal ďalšiu cenu Young Artist Award a kritici chválili jeho emotívny prejav.

Lermanova prvá hlavná úloha vo filme prišla v roku 2006, vo filme Sovie húkanie, kde si zahral po boku Brie Larson. Film mu priniesol ďalšiu cenu Young Artist Award. O rok neskôr, si zahral vo filme 3:10 vlak do Yumy za čo získal pochvaly od kritikov a ďalšiu nomináciu na Young Artist Award.

V roku 2009 si zahral po boku Reneé Zellweger, Kevina Bacona a Molly C. Quinn vo filme My One and Only.

V roku 2009 získal hlavnú úlohu Percyho Jacksona vo filme Percy Jackson: Zlodej blesku, ktorý mal premiéru v roku 2010. Postavu Jacksona stvárnil aj v druhej časti, s názvom Percy Jackson: More oblúd z roku 2013. Účinkovanie v oboch častiach Lermanovi priniesla popularitu a úspech. 

V roku 2011 hral d'Artagnana vo filmovej adaptácii Traja mušketieri od režiséra Paula W. S. Andersona, po boku hereckých kolegov ako Mads Mikkelsen, Christoph Waltz, Luke Evans, Matthew Macfadyen, Ray Stevenson, Milla Jovovich a Orlando Bloom. Film však získal prevažne negatívne recenzie.

V roku 2012 stvárnil hlavnú postavu Charlieho vo filme Ten, kto stojí v kúte, adaptácii románu Stephena Chboského. Tento výkon mu priniesol uznanie kritikov, ktorí ocenili jeho schopnosť preniesť emócie postavy na plátno. Film bol označený za výnimočný v žánri príbehov o dospievaní a Lerman zaň získal viacero nominácií a ocenení vrátane Teen Choice Award.

V roku 2014 hral Lerman vo veľkofilme Noah režiséra Darrena Aronofského, kde stvárnil Noemovho syna Hama. Ďalším významným filmom bola vojnová dráma Železné srdce. Film bol uvedený v roku 2014 a Lermanov výkon bol vysoko hodnotený kritikmi, ktorí vyzdvihli jeho schopnosť držať krok so skúsenými hercami.

Lerman stvárnil hlavnú postavu vo filme Indignation z roku 2016, ktorý bol natočený na základe knižnej predlohy. Na filme sa podieľal aj ako výkonný producent. 

V roku 2018 získal hlavnú rolu v televíznom seriáli Hunters, ktorý hovorí príbeh o skupine lovcov nacistov v 70. rokoch. Seriál debutoval v roku 2020 a posledná epizóda bola zverejnená v roku 2023. V televíznom seriáli si zahral po boku hercov ako Al Pacino, Emily Rudd, Lena Olin, Carol Kane, Greg Austin a Josh Radnor. 

V roku 2022 si zahral vedľajšiu úlohu vo filme Bullet Train. V roku 2024 si zahral v minisérii We Were the Lucky Ones.

 Súkromný život 

Lerman sa považuje za „filmového nadšenca“ a tvrdí, že filmy významne formovali jeho osobnosť. Ako kreatívny človek prejavil záujem o všetky aspekty tvorby filmu, vrátane písania, produkcie a réžie. Jeho obľúbení režiséri zahŕňajú Paula Thomasa Andersona, Stanleyho Kubricka, Davida Finchera a Petra Bogdanovicha.

Lerman sa opisuje ako „rezervovaný a tichý“, „domased“ a „veľký fanúšik športu“.

V novembri 2023 oznámil zásnuby so svojou dlhoročnou partnerkou Anou Corrigan.

 Iné projekty 

 Externé odkazy 



 Zdroj 

Kategória:Filmoví herci USA
Kategória:Televízni herci USA
Kategória:Detskí herci
Kategória:Dabingoví herci USA
Kategória:Osobnosti USA židovského pôvodu
Kategória:Osobnosti z Los Angeles